Bejaarde egpaar wreed aangevalArgieffoto ŉ Bejaarde egpaar is Donderdagoggend wreed in hul huis buite Grootvlei in Mpumalanga aangeval. Volgens Marius Müller, nasionale operasionele koördineerder van AfriForum, het die voorval op ŉ plaas plaasgevind. Sers. Gerald Sedibe, provinsiale woordvoerder van die polisie, het die voorval bevestig, maar kon nie onmiddellik sê of dit wel op ŉ plaas gebeur het nie. Volgens hom het die voorval omstreeks 11:30 plaasgevind. “Die man (76) is buite die huis aangeval, vasgebind en in die stoorkamer toegemaak. Ons glo hy is met ŉ moersleutel aangerand. Die aanvallers het toe in die huis inbeweeg en die vrou (80) ook aangerand en vasgebind met kabelbinders,” het Sedibe gesê. Die egpaar se kleinseun het later op twee afgekom. Volgens Sedibe is daar ŉ onbekende hoeveelheid kontant en ŉ handsak in die voorval gesteel. Die polisie ondersoek ŉ saak van poging tot moord en roof. Sedibe het ook gesê dat die polisie warm op die spoor van die aanvallers is en dat hulle positiewe leidrade opvolg.